Document ID: 31994R2612

Komisijos reglamentas (EB) Nr. 2612/94
1994 m. spalio 27 d.
dėl importo kiekio kvotų 127B ir 145 kategorijų tekstilės gaminiams iš Kinijos Liaudies Respublikos, iš dalies keičiantis Tarybos reglamento (EB) Nr. 517/94 dėl tekstilės gaminių bendrųjų importo taisyklių iš tam tikrų trečiųjų šalių IV ir V priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1] su paskutiniais pakeitimais, padarytais Reglamentu (EB) Nr. 1756/94 [2], ir ypač - į 3 straipsnio 3 ir 5 dalis, kartu su 25 straipsnio 4 dalimi,
kadangi Reglamento (EB) Nr. 517/94 3 straipsnio 3 dalyje numatyta, kad tekstilės gaminius, nurodytus V priede ir kilusius iš išvardytų šalių galima importuoti tik tuo atveju, jeigu pagal 25 straipsnyje numatytą atitinkamą tvarką nustatytas metinis kiekybinis apribojimas;
kadangi siekdamos patenkinti tam tikrus rinkos poreikius, dvi valstybės narės pateikė Komisijai prašymą įvesti importo kvotas 127 B ir 145 kategorijų gaminiams iš Kinijos Liaudies Respublikos; kadangi pagal 25 straipsnį sudarytas komitetas pasitarė ir, atsižvelgdamas į Bendrijos pramonės būklę, nusprendė įvesti atitinkamai 5 ir 7 tonų metinius kiekybinius apribojimus, kurie nuo šio reglamento įsigaliojimo dienos taikomi 127 B ir 145 kategorijų gaminių, kilusių iš Kinijos Liaudies Respublikos, importui į Bendriją; kadangi dėl to būtina iš dalies pakeisti Reglamento (EB) Nr. 517/94 IV bei V priedus ir teisinės apsaugos sumetimais nustatyti, kad kvota administruojama pagal minėto reglamento 17 straipsnyje nustatytą tvarką;
kadangi šios priemonės atitinka Komisijos nuomonę, nustatytą Reglamentu (EB) Nr. 517/94,
PRIĖMĖ ŠĮ REGLAMENTĄ:
1 straipsnis
127 B ir 145 kategorijų tekstilės gaminių importui iš Kinijos Liaudies Respublikos taikomi atitinkamai 5 ir 7 tonų metiniai kiekybiniai apribojimai, kurie turi būti administruojami pagal Reglamento (EB) Nr. 517/94 17 straipsnyje nustatytą tvarką.
2 straipsnis
Tarybos reglamento (EB) Nr. 517/94 IV ir V priedai iš dalies keičiami taip, kaip nurodyta šio reglamento priede.
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. spalio 27 d.

Labels: 18
3
1